Kõigepealt räägiks (nagu ka savikoti seda oma blogis tegi) ilmast. Hommikul söögikohta otsides oli, vaatamata aknast petlikult sisse vaadanud  päikesele, väga külm. Lühikesed varrukad tähistasid tänaval optimistlikke turiste, õnneks olime vähemalt pikkades pükstes, päris mitmed olid ses osas veelgi õnnetumas olukorras. Pärastlõunal aga jõudis imre juba meres ujumise peale mõtlema hakata (kui tõsiselt, seda ei tea, sest ujumispükse tema meelekindluse proovilepanekuks polnud käepärast), mina nii kaugele ei läinud, aga hea soe (kiiremini liikudes isegi pisut palav) oli küll. Kohalike arvates on nende käesolev kevad sel aastal hämmastavalt jahe, meie arvates  vastas aga vähemalt tänane päevosa üsna kenasti meie keskmisele suvepäevale. Pärast õhtusööki oli jälle üsna jahe, mitte küll nii külm kui hommikul, aga kindlasti mitte nii soe, kui meie suveõhtutel.